# Interface - CardComparison-oppgave

Denne oppgaven hander om to måter å håndtere sortering av `Card`-objekter, med grensesnittene `Comparable` og `Comparator`, som er innebygd i Java (`java.util.Comparable`, `java.util.Comparator`).

Vi tar i denne oppgaven utgangspunkt i `Card`-klassen fra [Innkapsling - Card-oppgave](../oving3/Card.md). Et `Card`-objekt har en kortfarge (av typen `char`) og verdi (`int`), og sortering gjøres på disse verdiene, ved at en først sorterer på kortfarge og så på verdi. Siden Java har sorteringsmetoder innebygd trenger vi ikke bry oss om selve sorteringsalgoritmen. Vi fokuserer her på logikken for *sammenligning* av `Card`-objekter, altså hvilke `Card` som skal komme før/etter andre.

Dersom du ikke har gjort `Card`-oppgaven allerede, bør du gjøre denne først. Hvis du ikke har gjort det, kan du kopiere koden fra [løsningsforslaget](https://git.ntnu.no/tdt4100/tdt4100-lf-25/blob/main/src/main/java/oving3/card/Card.java), som kommer til å være tilgjengelig etter siste demonstrasjonsfrist for øving 3.

Filen i denne oppgaven skal ligge i [`oving5/card`](../../src/main/java/oving5/card).

## Del 1

La `Card`-klassen implementere `Comparable` med følgende sammenligningslogikk

- `compareTo`-metoden skal sammenligne et kort med et annet, slik at:
  - Spar kommer etter hjerter.
  - Hjerter kommer etter ruter.
  - Ruter kommer etter kløver.
  - Ved lik kortfarge skal verdien brukes i stigende rekkefølge, altså $1$ (ess) kommer før $2$, kommer før $3$ osv. til og med $11$ (knekt), $12$ (dame) og $13$ (konge).

Skriv testkode som sorterer kort i en liste vha. `Collections.sort` og `Comparable`-logikken, og verifiser at sammenligningslogikken er riktig implementert.

*Hint:* Returner `-1` for å sette kortet `this` før kortet som blir gitt inn, `0` dersom de er like, og `1` dersom `this` skal komme etter det gitte kortet.

## Del 2

For å kunne sortere `Card`-objekter med annen logikk, så kan en bruke grensesnittet `Comparator`, som er et objekt som kan sammenligne objekter parvise. Implementer en `Comparator` (dvs. lag en klasse som *implements* `Comparator`) kalt `CardComparator`, som kan konfigureres (stilles inn) til å sortere med ess som høyeste kort og med en bestemt kortfarge som trumf, altså en kortfarge som regnes som høyere enn de andre.

- `CardComparator` må ha en konstruktør som tar inn en `boolean` og en `char`. Det første argumentet sier om ess skal regnes som størst (`true`) eller minst (`false`), mens det andre argumentet angir hvilke kortfarge som er trumf. F.eks. skal et `CardComparator`-objekt laget med `new CardComparator(true, ' ')` rangere ess høyere enn konge og bruke standard rangering av kortfarger (siden trumf-argumentet ikke er en av kortfargene), og et `CardComparator`-objekt laget med `new CardComparator(false, 'C')` rangerer ess lavest og kløver (`'C'` = clubs) høyest av kortfargene (de andre kortfargene har standard rangering med spar over hjerter over ruter).

Skriv testkode som sorterer kort i en liste vha. `Collections.sort` og `Comparator-logikken`, og verifiser at sammenligningslogikken er riktig implementert.

Testkode for del 1 og del 2 finner du her: [oving5/card/CardComparatorTest.java](../../src/test/java/oving5/card/CardComparatorTest.java).

## Valgfri Ekstraoppgave

Utvid `CardComparator` slik at den kan konfigureres med en annen rangering av kortfargene, f.eks. slik at kløver er høyere enn ruter.
Merk at denne fortsatt skal overstyres av evt. trumf. Nytten er altså at en kan endre rangeringsrekkefølgen på alle på én gang.
